《柏梁体送欧崙山北上》
明代·苏方晋

九真日南天宇宽，牛女星分朱明端。仙灵窟宅连蜷蟠，五岭重溟矗淼漫。

扶舆蜿蟺满郁单，有美一人曰崙山。孕精毓粹矹巑岏，沙洲乃翁幼承颜。

刻志励学熊和丸，平生浩气发冲冠。左图右书穷研钻，九流百氏摘瑕瘢。

摛词千万翻涛澜，掐心擢肾剜肺肝。嵬眼倾耳惊崩湍，揽佩纫纕结茝兰。

铺兜罗列衣冰纨，牛鬼蛇神怪携刓。骇人毛磔与胆寒，抱璞握瑜陋砮丹。

雾縠参差珊瑚间，顿令屈宋如衙官。三都八斗飘棻檀，一朝举翮去长安。

流音飞响雍门弹，淬锋砥锷挥镆干。锟铻拂试琢琅玕，柱堂栋厦耸大观。

运斤游刃馀髀髋，岂徒芳誉插贤关。兔罝鹗荐将登坛，清庙朱弦玉朱干。

鳞羽游翔宗虬鸾，咳唾九天珠落盘。何数谪仙召金銮，待诏先生齿见攒。

矞云五色绕薇垣，天王得骏十二闲。真才方联玉笋班，扶摇九万风斯抟。

簸荡乾坤谁跻扳，一鼓元气洗区寰。此日送君云漫漫，山齾齾兮水潺潺。

秋霄淡荡香露漙，桂花馣蔼扶胥湾。兰桨清风盩屋间，南浦销魂心悲酸。

离歌频写空濡翰，持杯把袂惜团栾，此去何时衣锦还。

作者简介：苏方晋，字绍节，号天倪。顺德人。苏仲第四子。明孝宗弘治副贡生。著有《乐善堂稿》。清咸礼《顺德县志》卷一○有传。